L-Eġizzjani u l-Iżraelin Għalhekk bi ħlejjaq bħal dawn int għakkisthom kif kien ħaqqhom, u bi qtajja' ta' dud ikkastigajthom. Imma lill-poplu tiegħek, flok kastig ġid tajtu; biex ittaffilu l-ġuħ bgħattlu s-summien, ikel bnin li qatt ma kien daq minnu. Dan int għamiltu biex l-oħrajn, imxennqin għall-ikel, wara li ġew fuqhom il-bhejjem moqżieża, jaqtgħu wkoll l-aptit tal-ikel meħtieġ; imma l-poplu tiegħek, wara l-ftit żmien tal-ġuħ, jitpaxxa b'ikel li qatt ma kien daq minnu. Hekk kien jixraq li għaks mill-eqqel jaqa' fuq dawk li ħaqruhom, biex huma jaraw biss kemm kienu kkastigati l-għedewwa tagħhom. Meta darba bhejjem qliel u tal-biża' daru għall-poplu tiegħek, u bdew imutu migdumin minn sriep jitkagħwġu, ma damx sal-aħħar l-għadab tiegħek. Bi twiddiba kienu mwerwrin għal żmien qasir; u kellhom sinjal ta' salvazzjoni biex ifakkarhom fil-kmand tal-Liġi tiegħek. Għax kull min kien idur lejh kien isalva, mhux b'dak li kien jara, iżda bik li ssalva 'l kulħadd. B'dan ukoll int urejt lill-għedewwa tagħna, li int dak li teħles minn kull deni. Lilhom qatilhom il-gdim tal-ġradijiet u tad-dubbien, u xejn ma sabu li jsalvalhom ħajjithom, għax kien ħaqqhom kastig bħal dan. Imma wliedek lanqas bis-snien tas-sriep kollhom velenu ma ntrebħu, għax daħlet għalihom ħnientek u fejqithom. Kien biex jiftakru fi kliemek li ġew migduma, u minnufih imfejqa, li ma jmorrux jinsew għalkollox, u jwarrbu ħsiebhom mill-ġid li għamiltilhom. Għax la fiequ bil-ħxejjex u lanqas bil-ġbajjar, imma b'kelmtek, Mulej, li kollox tfejjaq. Għax int għandek is-setgħa fuq il-ħajja u l-mewt; int twassal sa bieb il-mewt, u traġġa' lura. Il-bniedem joqtol jista' bi ħżunitu, imma ma jistax iġib lura r-ruħ li toħroġ, lanqas jeħles ruħ magħluqa taħt is-setgħa tal-mewt. In-nar u l-manna Minn idek ħadd ma jista' jaħrab. Għalhekk il-ħżiena li ma ridux jagħrfuk bi driegħek setgħan inħaqru; ġew fuqhom tempesti liema bħalhom ta' xita, silġ u ilma bla ma jaqta', u nqerdu għalkollox bin-nar. Ħaġa tal-għaġeb, fl-ilma li kollox jitfi, in-nar ħeġġeġ b'qawwa akbar; għax id-dinja qamet biex taqbeż għall-ġusti. Ġie li l-ilsna tan-nar kienu jiddgħajfu, biex ma jinħarqux il-bhejjem mibgħuta kontra l-ħżiena, u hekk dawn jaraw u jintebħu li fuqhom kellhom il-kundanna ta' Alla. Drabi oħra, saħansitra fl-ilma, in-nar qabeż qawwietu, biex jeqred l-uċuħ tal-art ħażina. Flok dan, lill-poplu tiegħek tmajtu b'ikel tal-anġli, bgħattlu l-ħobż mis-sema, lest għall-ikel bla taħbit, mogħni b'kull ħlewwa u fih kull togħma. Dan l-ikel tiegħek wera l-ħlewwa tiegħek ma' wliedek; waqt li kien jaqta' x-xewqa ta' min kien jieħdu, kien jaqbel mal-gosti ta' kull wieħed. Il-borra u s-silġ felħu għan-nar u ma nħallux, biex huma jagħrfu li uċuħ ir-raba' tal-għedewwa nqerdu bin-nar li kien iħeġġeġ qalb is-silġ, hu u jleħħ il-beraq qalb ix-xita. Imma dan in-nar, biex jieklu u jgħixu l-ġusti, nesa din id-darba l-qawwa tiegħu stess. Għax il-ħolqien, li jaqdi lilek li ħlaqtu, juri qawwietu kollha biex jikkastiga l-ħżiena, imma jintelaq għall-ġid ta' min jittama fik. Għalhekk dik id-darba wkoll, kien joqgħod għal kull tibdil, biex jaqdi d-don ta' tjubitek, li kienet titma' 'l kulħadd, kif kienu jixtiequ u jitolbu. Hekk, Mulej, uliedek, li int tħobb, jitgħallmu li mhux b'kull xorta ta' frott jgħix il-bniedem, iżda b'kelmtek li żżomm 'il dawk li jemmnu fik. Għalhekk il-manna, li ma nqerditx bin-nar, kienet iddub mas-sħana ta' daqsxejn ta' raġġ tax-xemx, biex inkunu nafu li għandna niżżuk ħajr qabel titla' x-xemx, u lejk induru ma' tbexbix id-dawl. It-tama ta' min hu ingrat iddub bħall-ġlata tax-xitwa, u tgħaddi tiġri bħal ilma mhu tajjeb għal xejn.